童丱須知 娣姒篇
作者：史浩
朝代：宋

paragraphs: 兄弟各授室，爰歸事夫祖。
是爲叔伯姒，異姓始相聚。
習氣或氷炭，安可一塗取。
故當專和柔，順適無違拒。
彼有妒嫉心，作意相狎侮。
惟知以善誘，不異魚相與。
彼有狼戾心，凌轢猛如虎。
惟知以理遣，茹剛宜勿吐。
奴媵工讒譖，間諜多簧鼓。
嬰孩羣戯弄，叫啼負寃苦。
恩怨霎時間，信之誠無補。
見境勿動懷，表吾中有主。
子姪無分別，一意思存撫。
不見北平王，貓尚能相乳。
財物有通無，寒溫均帛縷。
不見柳河東，數世同門戶。
今人有女兒，不教以規矩。
唯與婢妾羣，曾不師保姆。
一旦入夫門，驕橫不足數。
長舌爲厲階，牝雞晨風雨。
夫既無剛腸，間言遂旁午。
兄弟若仇讎，有面不相覩。
異爨或索居，分財或析土。
同胞謂慈親，同氣謂嚴父。
一旦因汝來，各使失依怙。
我故作是詩，爲世開朦瞽。